
ЕЎРАЗІЙСКАЯ ЭКАНАМІЧНАЯ КАМІСІЯ
КАЛЕГІЯ


РАШЭННЕ

	«08» кастрычніка 2024 г.
	№ 115
	                             г. Масква



Аб зацвярджэнні Палажэння аб Кансультатыўным камітэце па канкурэнтнай палітыцы, антыманапольным рэгуляванні і дзяржаўным цэнавым рэгуляванні
У адпаведнасці з пунктамі 7 і 44 Палажэння аб Еўразійскай эканамічнай камісіі (дадатак № 1 да Дагавора аб Еўразійскім эканамічным саюзе ад 29 мая 2014 года) Калегія Еўразійскай эканамічнай камісіі вырашыла:
1. Зацвердзіць прыкладзенае Палажэнне аб Кансультатыўным камітэце па канкурэнтнай палітыцы, антыманапольным рэгуляванні і дзяржаўным цэнавым рэгуляванні.
2. Прызнаць страціўшым сілу пункт 2 Рашэння Калегіі Еўразійскай эканамічнай камісіі ад 25 снежня 2018 г. № 215 «Аб Кансультатыўным камітэце па канкурэнтнай палітыцы, антыманапольным рэгуляванні і дзяржаўным цэнавым рэгуляванні».
3. Гэта Рашэнне ўступае ў сілу па сканчэнні 30 каляндарных дзён з даты яго афіцыйнага апублікавання.

	Старшыня Калегіі
Еўразійскай эканамічнай камісіі
	Б. Сагінтаеў




	
	ЗАЦВЕРДЖАНА

Рашэннем Калегіі
Еўразійскай эканамічнай камісіі
ад 8 кастрычніка 2024 г. № 115



ПАЛАЖЭННЕ
аб Кансультатыўным камітэце па канкурэнтнай палітыцы, антыманапольным рэгуляванні і дзяржаўным цэнавым рэгуляванні
І. Агульныя палажэнні
1. Кансультатыўны камітэт па канкурэнтнай палітыцы, антыманапольным рэгуляванні і дзяржаўным цэнавым рэгуляванні (далей – Камітэт) ствараецца пры Калегіі Еўразійскай эканамічнай камісіі (далей – Камісія) у адпаведнасці з пунктамі 7 і 44 Палажэння аб Еўразійскай эканамічнай камісіі (дадатак № 1 да Дагавора аб Еўразійскім эканамічным саюзе ад 29 мая 2014 года).
Камітэт з’яўляецца кансультатыўным органам па пытаннях канкурэнтнай палітыкі, антыманапольнага рэгулявання і дзяржаўнага цэнавага рэгулявання ў рамках Еўразійскага эканамічнага саюза (далей – Саюз).
2. Камітэт у сваёй дзейнасці кіруецца Дагаворам аб Еўразійскім эканамічным саюзе ад 29 мая 2014 года, іншымі міжнароднымі дагаворамі і актамі, якія складаюць права Саюза, Рэгламентам работы Еўразійскай эканамічнай камісіі, зацверджаным Рашэннем Вышэйшага Еўразійскага эканамічнага савета ад 23 снежня 2014 г. № 98, а таксама гэтым Палажэннем.
II. Асноўныя задачы Камітэта
3. Асноўнымі задачамі Камітэта з’яўляюцца:
а) правядзенне кансультацый з прадстаўнікамі органаў дзяржаўнай улады дзяржаў – членаў Саюза (далей – дзяржавы-члены) па пытаннях у сферы канкурэнтнай палітыкі, антыманапольнага рэгулявання і дзяржаўнага цэнавага рэгулявання;
б) выпрацоўка рэкамендацый і прапаноў для Камісіі па пытаннях у сферы канкурэнтнай палітыкі, антыманапольнага рэгулявання і дзяржаўнага цэнавага рэгулявання ў адпаведнасці з пунктам 13 гэтага Палажэння;
в) разгляд іншых пытанняў у межах сваёй кампетэнцыі.
III. Склад і парадак фарміравання Камітэта
4. Склад Камітэта фарміруецца з кіраўнікоў (намеснікаў кіраўнікоў) органаў дзяржаўнай улады дзяржаў-членаў.
5. Пры неабходнасці пры Камітэце на пастаяннай або часовай аснове могуць стварацца экспертныя і рабочыя групы, якія фарміруюцца з прадстаўнікоў органаў дзяржаўнай улады дзяржаў-членаў, службовых асоб і супрацоўнікаў Камісіі.
Па прапанове дзяржаў-членаў у склад экспертных і рабочых груп могуць уключацца прадстаўнікі бізнес-супольнасцей, навуковых і грамадскіх арганізацый, іншыя незалежныя эксперты.
Парадак работы экспертных і рабочых груп вызначаецца Камітэтам.
6. Для фарміравання складу Камітэта (экспертных і рабочых груп) органы дзяржаўнай улады дзяржаў-членаў прадстаўляюць у Камісію прапановы па адпаведных кандыдатурах.
Органы дзяржаўнай улады дзяржаў-членаў своечасова інфармуюць Камісію аб неабходнасці замены сваіх прадстаўнікоў у Камітэце (экспертнай групе і рабочай групе), а таксама прадстаўляюць прапановы па ўнясенні змяненняў у яго склад.
Склад Камітэта зацвярджаецца распараджэннем Калегіі Камісіі.
7. Старшынствуе на пасяджэннях Камітэта і ажыццяўляе агульнае кіраўніцтва яго работай член Калегіі (Міністр) па канкурэнцыі і антыманапольным рэгуляванні Камісіі (далей – старшыня Камітэта).
На пасяджэннях экспертных і рабочых груп старшынства і агульнае кіраўніцтва іх работай ажыццяўляе кіраўнік адпаведнай групы.
8. Старшыня Камітэта:
а) кіруе дзейнасцю Камітэта і арганізуе работу па выкананні ўскладзеных на Камітэт задач;
б) зацвярджае падрыхтаваны з улікам прапаноў дзяржаў-членаў парадак дня пасяджэння Камітэта, вызначае дату, час і месца яго правядзення;
в) вядзе пасяджэнні Камітэта;
г) падпісвае пратаколы пасяджэнняў Камітэта;
д) зацвярджае склады экспертных і рабочых груп, якія ствараюцца пры Камітэце;
е) прадстаўляе Камітэт на пасяджэннях Калегіі Камісіі і ва ўзаемаадносінах з іншымі органамі і арганізацыямі;
ж) прызначае па прадстаўленні дырэктара Дэпартамента канкурэнтнай палітыкі і палітыкі ў галіне дзяржаўных закупак Камісіі сакратара Камітэта;
з) ажыццяўляе іншыя функцыі ў межах кампетэнцыі Камітэта.
9. Намеснікамі старшыні Камітэта з’яўляюцца дырэктар Дэпартамента канкурэнтнай палітыкі і палітыкі ў галіне дзяржаўных закупак Камісіі і дырэктар Дэпартамента антыманапольнага рэгулявання Камісіі ў адпаведнасці з ускладзенымі на іх задачамі.
10. Намеснік старшыні Камітэта (па даручэнні старшыні Камітэта):
а) выконвае функцыі старшыні Камітэта ў выпадку адсутнасці старшыні Камітэта;
б) забяспечвае арганізацыю пасяджэння Камітэта;
в) ажыццяўляе кантроль за:
падрыхтоўкай праекта парадку дня пасяджэння Камітэта і матэрыялаў да яго;
падрыхтоўкай пратакола па выніках пасяджэння Камітэта;
падрыхтоўкай пісьмаў і іх рассылкай членам Камітэта;
выкананнем пратакольных рашэнняў Камітэта.
11. Сакратар Камітэта прызначаецца з ліку супрацоўнікаў Дэпартамента канкурэнтнай палітыкі і палітыкі ў галіне дзяржаўных закупак Камісіі.
12. Сакратар Камітэта:
а) забяспечвае падрыхтоўку праекта парадку дня пасяджэння Камітэта і прадстаўляе яго на зацвярджэнне старшыні Камітэта;
б) падрыхтоўвае для накіравання членам Камітэта праект парадку дня пасяджэння Камітэта і прадстаўленыя структурнымі падраздзяленнямі Камісіі і органамі дзяржаўнай улады дзяржаў-членаў матэрыялы да яго;
в) інфармуе праз электронную пошту членаў Камітэта аб даце, часе і месцы правядзення пасяджэння Камітэта;
г) вядзе пратакол пасяджэння Камітэта;
д) падрыхтоўвае для падпісання праект пратакола па выніках пасяджэння Камітэта;
е) арганізуе падрыхтоўку і накіраванне членам Камітэта выніковых дакументаў, падрыхтаваных па рашэннях пасяджэння Камітэта.
IV. Дзейнасць Камітэта
13. Пасяджэнні Камітэта праводзяцца з мэтай:
а) разгляду і ўзгаднення тэм навукова-даследчых работ па пытаннях, якія адносяцца да напрамкаў дзейнасці Камітэта, для ўключэння ў план навукова-даследчых работ Камісіі;
б) разгляду пытанняў па фактах увядзення дзяржавамі-членамі дзяржаўнага цэнавага рэгулявання;
в) урэгулявання пытанняў, па якіх ёсць рознагалоссі экспертаў дзяржаў-членаў, у тым ліку датычных прапаноў аб удасканаленні палажэнняў міжнародных дагавораў у рамках Саюза, актаў органаў Саюза і актаў заканадаўства дзяржаў-членаў у сферы канкурэнтнай палітыкі, антыманапольнага рэгулявання і дзяржаўнага цэнавага рэгулявання;
г) разгляду вынікаў маніторынгу выканання дзяржавамі-членамі міжнародных дагавораў у рамках Саюза і актаў органаў Саюза ў сферы канкурэнтнай палітыкі і антыманапольнага рэгулявання;
д) падрыхтоўкі прапаноў па ліквідацыі перашкод (бар’ераў, абмежаванняў, выключэнняў), якія закранаюць сферу канкурэнтнай палітыкі і антыманапольнага рэгулявання;
е) падрыхтоўкі прапаноў па распрацоўцы праектаў міжнародных дагавораў у рамках Саюза і актаў органаў Саюза па пытаннях канкурэнтнай палітыкі і антыманапольнага рэгулявання;
ж) падрыхтоўкі прапаноў для іншых кансультатыўных органаў і дэпартаментаў Камісіі ў выпадку разгляду імі пытанняў, якія закранаюць сферу канкурэнтнай палітыкі, антыманапольнага рэгулявання і дзяржаўнага цэнавага рэгулявання;
з) разгляду пытанняў правапрымяняльнай практыкі ў сферы канкурэнтнай палітыкі, антыманапольнага рэгулявання і дзяржаўнага цэнавага рэгулявання;
і) разгляду іншых пытанняў, якія адносяцца да сферы канкурэнтнай палітыкі, антыманапольнага рэгулявання ў рамках Саюза, а таксама да сферы дзяржаўнага цэнавага рэгулявання.
V. Парадак работы Камітэта
14. Пасяджэнні Камітэта праводзяцца па меры неабходнасці.
Рашэнне аб правядзенні пасяджэння Камітэта прымаецца старшынёй Камітэта з улікам прапаноў дзяржаў-членаў.
15. Прапановы па фарміраванні праекта парадку дня пасяджэння Камітэта накіроўваюцца членамі Камітэта старшыні Камітэта не пазней чым за 30 каляндарных дзён да даты правядзення пасяджэння Камітэта з прыкладаннем матэрыялаў, якія ўключаюць у сябе:
даведачныя і аналітычныя матэрыялы па пытаннях, якія разглядаюцца;
праекты, якія прапануюцца да разгляду дакументаў (пры наяўнасці);
праект пратакольнага рашэння;
іншыя дакументы і матэрыялы, якія маюць значэнне пры разглядзе пытанняў (пры наяўнасці).
Папярэдняе абмеркаванне праекта парадку дня пасяджэння Камітэта і матэрыялаў да яго праводзіцца на нарадзе з прадстаўнікамі органаў дзяржаўнай улады дзяржаў-членаў пад старшынствам намесніка старшыні Камітэта, які забяспечвае арганізацыю пасяджэння Камітэта.
16. Матэрыялы па пытаннях, уключаных у парадак дня пасяджэння Камітэта па напрамках дзейнасці Дэпартамента антыманапольнага рэгулявання, прадстаўляюцца сакратару Камітэта не пазней чым за 20 каляндарных дзён да даты правядзення пасяджэння Камітэта.
17. Зацверджаны парадак дня пасяджэння Камітэта, матэрыялы да яго, а таксама інфармацыя аб даце, часе і месцы правядзення пасяджэння Камітэта накіроўваюцца сакратаром Камітэта членам Камітэта (у тым ліку ў электронным выглядзе) не пазней чым за 15 каляндарных дзён да даты правядзення пасяджэння Камітэта. Сакратар Камітэта забяспечвае публікацыю матэрыялаў да парадку дня пасяджэння Камітэта на афіцыйным сайце Саюза не пазней за 15 каляндарных дзён да даты правядзення пасяджэння Камітэта (за выключэннем дакументаў, якія ўтрымліваюць звесткі, аднесеныя ў адпаведнасці з заканадаўствам дзяржаў-членаў да дзяржаўнай тайны (дзяржаўных сакрэтаў) або да звестак абмежаванага распаўсюджвання).
Інфармацыя аб прапановах па парадку дня пасяджэння Камітэта, якія паступілі дадаткова, накіроўваецца праз электронную пошту членам Камітэта не пазней чым за 3 працоўныя дні з даты паступлення такіх прапаноў.
18. Пасяджэнні Камітэта праводзяцца, як правіла, у памяшканнях Камісіі.
Па прапанове органа дзяржаўнай улады дзяржавы-члена і рашэнні старшыні Камітэта пасяджэнне Камітэта можа праводзіцца ў любой з дзяржаў-членаў. У гэтым выпадку дзяржава-член, якая прымае, аказвае садзейнічанне ў арганізацыі і правядзенні пасяджэння Камітэта.
Па рашэнні старшыні Камітэта пасяджэнне Камітэта можа праводзіцца ў вочным фармаце або праз відэа-канферэнц-сувязь.
Для правядзення пасяджэння Камітэта неабходны ўдзел старшыні (намесніка старшыні) Камітэта і як мінімум 1 члена Камітэта – прадстаўніка органа дзяржаўнай улады ад кожнай з дзяржаў-членаў.
19. Члены Камітэта ўдзельнічаюць у пасяджэннях Камітэта асабіста, без права замены. Калі прысутнасць члена Камітэта на пасяджэнні Камітэта немагчымая, ён мае права не пазней за 3 працоўныя дні да даты правядзення пасяджэння Камітэта прадставіць старшыні Камітэта сваё меркаванне па пытаннях, якія разглядаюцца, у пісьмовым выглядзе.
20. Меркаванне члена Камітэта, прадстаўленае ім на пасяджэнні Камітэта, не можа разглядацца ў якасці канчатковай пазіцыі дзяржавы-члена.
21. Па запрашэнні старшыні Камітэта або па прапанове членаў Камітэта ў пасяджэнні Камітэта могуць удзельнічаць прадстаўнікі бізнес-супольнасцей, прадстаўнікі навуковых і грамадскіх арганізацый, якія валодаюць неабходнай кваліфікацыяй, незалежныя эксперты дзяржаў-членаў, службовыя асобы і супрацоўнікі Камісіі, у кампетэнцыю якіх уваходзяць пытанні, што разглядаюцца на пасяджэнні Камітэта.
Па запрашэнні дзяржаў-членаў у пасяджэнні Камітэта могуць удзельнічаць прадстаўнікі органаў дзяржаўнай улады дзяржаў-членаў, у кампетэнцыю якіх уваходзяць пытанні, што разглядаюцца на пасяджэнні Камітэта.
22. Вынікі пасяджэння Камітэта афармляюцца пратаколам, у якім фіксуюцца пазіцыі членаў Камітэта і дасягнутыя дамоўленасці. Праект пратакола ўзгадняецца з членамі Камітэта, якія прымалі ўдзел у пасяджэнні Камітэта, не пазней за 3 працоўныя дні з даты пасяджэння Камітэта.
У выпадку калі ў члена Камітэта ёсць асаблівае меркаванне па пытанні, якое разглядаецца Камітэтам, яно выкладаецца ў пісьмовай форме і не пазней за 2 працоўныя дні з даты правядзення пасяджэння Камітэта перадаецца сакратару Камітэта для далучэння да пратакола пасяджэння Камітэта. Да пратакола пасяджэння Камітэта таксама могуць прыкладацца прапановы па праектах дакументаў, якія разглядаюцца, даведачныя і аналітычныя матэрыялы і адпаведныя абгрунтаванні.
23. Пратакол пасяджэння Камітэта падпісваецца старшынёй Камітэта не пазней за 10 працоўных дзён з даты правядзення пасяджэння Камітэта.
Копіі пратакола пасяджэння Камітэта накіроўваюцца ў органы дзяржаўнай улады дзяржаў-членаў, а таксама членам Камітэта не пазней за 3 працоўныя дні з даты яго падпісання старшынёй Камітэта.
Па рашэнні старшыні Камітэта пратакол пасяджэння Камітэта або выпіска з яго можа накіроўвацца запрошаным асобам, якія ўдзельнічалі ў пасяджэнні Камітэта.
Пратаколы пасяджэнняў Камітэта захоўваюцца ў Сакратарыяце члена Калегіі (Міністра) па канкурэнцыі і антыманапольным рэгуляванні Камісіі.
24. Рашэнні Камітэта носяць рэкамендацыйны характар.
25. Арганізацыйна-тэхнічнае забеспячэнне дзейнасці Камітэта ажыццяўляецца Камісіяй.
Выдаткі, звязаныя з удзелам у пасяджэннях Камітэта прадстаўнікоў органаў дзяржаўнай улады дзяржаў-членаў, нясуць дзяржавы-члены, якія  накіравалі іх.
[bookmark: _GoBack]Выдаткі, звязаныя з удзелам у пасяджэннях Камітэта прадстаўнікоў бізнес-супольнасцей, навуковых і грамадскіх арганізацый, незалежных экспертаў дзяржаў-членаў, указаныя асобы нясуць самастойна.
26. Падставай для спынення дзейнасці Камітэта з’яўляецца рашэнне Калегіі Камісіі.
Падставай для спынення дзейнасці экспертных і рабочых груп з’яўляецца рашэнне Камітэта.

